Birthe Rønn Hornbech (V), 2004-10-19:
Jeg skal på Venstres vegne give tilslutning til forslaget.
Det er jo i substansen emner, vi har været inde på, da vi diskuterede sagen for 1½ år siden i forbindelse med rammeafgørelsen.
Det drejer sig specielt om beslaglæggelse, bødestraf og konfiskation.
Det formål kan vel alle give tilslutning til.
Vi kan vel alle være enige om, at det drejer sig om, at retssynene efterhånden nærmer sig hinanden, uden at retssikkerheden forringes, at reglerne altså højnes der, hvor retssikkerheden er for dårlig.
Det skal ikke være sådan, at man kan gemme sig i et land, fordi straffen er mindre, og fordi procedurerne er for besværlige.
Men det er klart, også når vi ser, hvad der i øjeblikket kommer fra EU af forslag og grønbøger, at den stund jo er kommet, hvor man også har lyst til at spørge, hvor langt vi vil gå, eller rettere, at vi spørger hinanden, hvor langt vi vil gå i det princip, der altså hedder, at vi f.eks. kan acceptere beslaglæggelser, bøder, konfiskation i Danmark vedrørende danske statsborgere for noget, som ikke er strafbart her, og omvendt.
Det er en udvikling, vi er inde i, og jeg kunne da godt spørge mine kolleger også i Retsudvalget og også ministeren: Hvor er vi?
Hvor stor en indsats gør vi i EU?
Jeg vil også spørge de strafferetseksperter, der har meget travlt med at kritisere folketingsarbejdet, hvor de er henne med hensyn til at hjælpe os.
Vi bliver jo overbebyrdet med papirer, og vi kan jo ikke sidde nede i EU og følge med i, hvad der sker.
Men vi har netop fået en grønbog, som godt kan bekymre lidt med hensyn til, hvor stor forskel der er på reglerne i de forskellige gamle EU-lande – vi mangler helt besked om, hvordan det ser ud i de nye EU-lande.
Alt dette være ikke sagt, fordi vi er imod den tendens, at vi skal tilnærme os hinanden, tværtimod, men jeg er bare nødt til at sige som repræsentant for et liberalt parti, at vi altså er nødt til også at tænke på vores eget retssyn, vores egen retssikkerhed, vores egne grundholdninger til disse ting.
Derfor må vi altså prøve at se det her i en lidt større sammenhæng, og den kan godt virke lidt bekymrende.
Men vi støtter altså dette lovforslag.
Det gjorde vi jo også for 1½ år siden.
Jeg er jo slet ikke uenig med fru Line Barfod.
Det er bare en jætteindsats at gøre, og det er jo også derfor, som fru Line Barfod ved, at jeg måske først af alle har sagt ved den sidste grønbog, vi fik i Retsudvalget, at nu må vi altså over for EU sætte spørgsmålstegn ved, om det her overhovedet er noget, der er nødvendigt at tage sig af i øjeblikket, og vi er i hvert fald nødt til at få afdækket kendsgerningerne om retssystemerne i alle EU-lande, før vi overhovedet tænker på det.
Jeg startede også med at sige, at det jo er set i en sammenhæng.
Hvis det her var det eneste og der aldrig kom flere, var det jo ligegyldigt.
Men det er klart, at denne gang drejer det sig om konfiskation og bøde.
Hvis det næste gang drejer sig om fængsel, og det viser sig i de nye EU-lande, at der er en helt anden opfattelse af, hvad der skal være strafbart f.eks. over for erhvervslivet – det ved vi jo ikke noget om – så er det da noget, at vi er nødt til at vurdere.
Det er klart, at det tager tid.